מפלגת הירוקים (ישראל)

במישור המוניציפלי

שני נציגים של מפלגת הירוקים נכנסו לראשונה למועצת העיר תל אביב יפו בשנת 1998. בבחירות המקומיות בשנת 2003 נבחרו רשימות הקשורות למפלגת הירוקים ב-14 מועצות בישראל, מקריית מוצקין בצפון עד באר שבע בדרום. מפלגת הירוקים הכפילה את כוחה בתל אביב משני חברי מועצה לארבעה והחל משנת 2004 יו"ר המפלגה, פאר ויסנר, כיהן כסגן ראש העיר תל אביב יפו. חברי מועצת עיריית תל אביב מטעם מפלגת הירוקים היו: פאר ויסנר, מרדכי וירשובסקי, הדס שכנאי, אורנה בנאי ורם דקל. בבחירות המקומיות של 2008 התמודדו הירוקים ב-33 רשויות מקומיות, נבחרו 48 חברי מועצה מטעם הירוקים ב-22 רשויות. בתל אביב ירדו הירוקים ל-3 חברי מועצה: פאר ויסנר, דן להט וד"ר חנה תמיר. בשנת 2013 נחלשה כוחה של המפלגה, ואף בעיריית תל אביב-יפו לא הצליחה להכניס נציג.
בין השנים 2008–2013 בראשון לציון כיהנו שלושה חברי מועצת עיר מטעם סיעת הירוקים: ליאל אבן-זהר, יפעת מאירוביץ' יפת ושלמה כוכבי. בשנת 2013 התמודד בעיר רז קינסטליך, מי שהיה שלישי ברשימת המפלגה לכנסת, כיו"ר רשימת הירוקים כסיעה מאוחדת עם רשימת הצעירים. הסיעה זכתה בשלושה מנדטים וקינסטליך מונה לסגן ראש העירייה.
ב-30 באוקטובר 2018 התמודד רז קינסטליך מטעם המפלגה לראשות עיריית ראשון לציון. הוא זכה ב-21.7% מקולות הבוחרים, והלך לסיבוב שני מול ראש העירייה המכהן, דב צור. בסיבוב השני נתמך קינסטליך על ידי מועמדים בולטים אחרים, וניצח את הסיבוב השני כאשר זכה ב-52.6% מקולות הבוחרים והפך לראש העירייה הראשון מטעם מפלגת הירוקים.

התמודדות לכנסת

מפלגת הירוקים התמודדה בבחירות לכנסת החל משנת 1999, אך ללא הצלחה. בבחירות לכנסת ה-15 קיבלה 12,833 קולות ולא עברה את אחוז החסימה (1.5%). בבחירות לכנסת ה-16 קיבלה 13,292 קולות ושוב לא עברה את הסף. הבחירות לכנסת ה-17 בישרו עלייה מרשימה בכוחה של המפלגה, שזכתה ל-47,595 קולות, אך למרות זאת לא עברה את אחוז החסימה, שעלה בינתיים ל-3.25%. החל מהבחירות לכנסת ה-21 המפלגה ביטלה את התמודדותה לכנסת וקיימת כמפלגת מדף.
לקראת הבחירות לכנסת השמונה עשרה שינתה המפלגה את שמה הרשמי מ"מפלגת הירוקים – לאיכות הסביבה והחיים בישראל" ל"מפלגת הירוקים – למען ישראל ירוקה – לאיכות הסביבה והחיים בישראל". בהמשך, הודיעה המפלגה על ריצה משותפת עם מפלגת חץ, אך כעבור זמן קצר בוטל האיחוד וחץ החליטה שלא להתמודד בבחירות. הדס שכנאי, שכיהנה במשך שנים כמזכ"ל המפלגה, עזבה את המפלגה לקראת הבחירות עקב חילוקי דעות עם יו"ר המפלגה פאר ויסנר. בנובמבר 2011 ויסנר השעה את עצמו מראשות המפלגה בשל הרשעתו בפלילים, הרשעה שבוטלה מאוחר יותר. בשנת 2013 בית המשפט המחוזי קיבל את ערעור המדינה, הרשיע את ויסנר והטיל עליו קלון.
בבחירות לכנסת התשע עשרה התמודדה מפלגת הירוקים ברשימה משותפת עם סיעות צעירים מרחבי הארץ, ברשימה בשם "הירוקים והצעירים לעתיד ירוק בישראל" את הרשימה הובילו שני פעילי סביבה ותיקים, עו"ד עמיר מלצר ודרור עזרא ורז קינסטליך מסיעת הצעירים בראשון לציון. הרשימה זכתה ל-8,190 קולות ולא עברה את אחוז החסימה הנדרש כדי להיכנס לכנסת.

מועמדי המפלגה בבחירות לכנסת

הכנסת ה-15 (1999)
דוד צוקר, פאר ויסנר, אירית רוזנבלום (‏רשימת מועמדי "מפלגת הירוקים (ישראל)" לכנסת ה-15, באתר ועדת הבחירות המרכזית)
הכנסת ה-16 (2003)
פאר ויסנר, הדס שכנאי, צור שיזף (‏רשימת מועמדי "מפלגת הירוקים (ישראל)" לכנסת ה-16, באתר ועדת הבחירות המרכזית)
הכנסת ה-17 (2006)
פאר ויסנר, הדס שכנאי, אוריאן קנצפולסקי (‏רשימת מועמדי "מפלגת הירוקים (ישראל)" לכנסת ה-17, באתר ועדת הבחירות המרכזית)
הכנסת ה-18 (2009)
פאר ויסנר, דרור יחזקאל עזרא, אריאלה רינגל הופמן (‏רשימת מועמדי "מפלגת הירוקים (ישראל)" לכנסת ה-18, באתר ועדת הבחירות המרכזית)
הכנסת ה-19 (2013)

עמיר מלצר, דרור עזרא, רז קינסטליך (‏רשימת מועמדי "מפלגת הירוקים (ישראל)" לכנסת ה-19, באתר ועדת הבחירות המרכזית)
הכנסת ה-20 (2015)
עו"ד עמיר מלצר, ד"ר ראול רודריגז, ליאת כהן, דרור עזרא